หุ้นสหรัฐปิดในแดนลบ
ดัชนีหุ้นดาวโจนส์ ปิดที่ 10,992.13 จุด ลดลง 303.68 จุด ด้านแนสแดค ปิดที่ 2,467.99 จุด ลดลง 61.15 จุด
10 ก.ย. 2554

ดัชนีหุ้นดาวโจนส์ ปิดที่ 10,992.13 จุด ลดลง 303.68 จุด ด้านแนสแดค ปิดที่ 2,467.99 จุด ลดลง 61.15 จุด 
ปัจจัยการลาออกของเจอร์เกน สตาร์ค หัวหน้านักเศรษฐศาสตร์ประจำอีซีบี ที่แสดงนัยถึงความแตกร้าวภายในธนาคารกลางยุโรปนี้ ฉุดให้ตลาดหุ้นสหรัฐฯวานนี้(9) ดำดิ่งหนักขึ้นไปอีก หลังวอลล์สตรีท ถูกปกคลุมไปด้วยความวิตกกังวลอยู่ก่อนแล้ว จากสุขภาพของเศรษฐกิจในยูโรโซนและสหรัฐฯ
ดัชนีหุ้นดาวโจนส์ ลดลง 303.68 จุด (2.69 เปอร์เซ็นต์) ปิดที่ 10,992.13 จุด แนสแดค ลดลง 61.15 จุด (2.42 เปอร์เซ็นต์) ปิดที่ 2,467.99 จุด เอสแอนด์พี ลดลง 31.67 จุด (2.67 เปอร์เซ็นต์) ปิดที่ 1,154.23 จุด
ขณะที่ราคาน้ำมันดิ่งเกือบ2ดอลลาร์ เมื่อวานนี้ จากคลื่นความช็อกต่อข่าวการลาออกของเจอร์เกน สตาร์ค หัวหน้านักเศรษฐศาสตร์ประจำอีซีบีท่ามกลางความกังวลต่อสุขภาพทางเศรษฐกิจในยูโรโซนและสหรัฐฯ จากปัญหาหนี้สิน
สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนตุลาคม ลดลง 1.81 ดอลลาร์ ปิดที่ 87.24 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนตุลาคม ลดลง 1.78 ดอลลาร์ ปิดที่ 112.77 ดอลลาร์ต่อบาร์เรล